**Bože, príď mi na pomoc...Pane, ponáhľaj sa mi pomáhať!**

1. **deň ...TRINÁSŤROČNÉ KRUTÉ VÄZENIE ...**

**Zo Svätého písma:**

***Ježiš povedal: „Otče odpusť im... (Lk 23, 34)***

**Odpustil prenasledovateľom a pokorne trpel**

Výkon trestu dona Titusa vo väzení v Leopoldove, v Ilave, na Mírove, v Jáchymove a vo Valdiciach možno charakterizovať ako odpustenie a pokorné utrpenie. Nikdy nehovoril zle o tých, ktorí mu ubližovali a pokorne, s vierou a kresťanskou nádejou prijal každé zamietnutie žiadosti o amnestiu. Keď sa ho ktosi neskôr opýtal, ako to dokázal, ukázal na obraz zbičovaného a tŕním korunovaného Vykupiteľa s nápisom „Ecce homo“ a povedal: „To On mi dával silu“. Krutá vyšetrovacia väzba, mučenie, ponižovanie a psychický nátlak veľmi podlomili jeho zdravie.

**Modlitba**

Láskavý Bože, ty chceš, aby sme milovali všetkých ľudí a prejavovali úprimnú lásku aj tým, čo nám krivdia; pomôž nám konať v duchu nového prikázania lásky, aby sme zlo vedeli odplácať dobrom a pomáhali blížnym niesť ich každodenný kríž. Skrze Krista, nášho Pána.

**Meditácia**

Boh je láska. Podstatou evanjeliového posolstva je láska k Bohu nadovšetko a k blížnemu taká láska, akou nás miluje Ježiš. Evanjeliová láska je láska nielen k priateľom, ale aj k nepriateľom. Ježiš chce, aby sme milovali aj svojich nepriateľov a dobre robili aj tým, ktorí nás prenasledujú. Boh nás nemiluje preto, že my sme dobrí, ale preto, že On je dobrý a chce aby sme sa mu v tom podobali.

******

**Modlitba za svätorečenie blahoslaveného Titusa Zemana, saleziána kňaza**

**Všemohúci Bože,ty si si vyvolil svojho služobníka Titusa Zemana, aby nasledoval charizmu svätého Jána Bosca.**

**Pod ochranou Panny Márie, Pomocnice kresťanov, sa stal kňazom a vychovávateľom mládeže.**

**Žil podľa Božích prikázaní a pre svoju priateľskú povahu a ochotu pomôcť bol obľúbený medzi ľuďmi.Keď nepriatelia Cirkvi siahli na ľudské práva a slobodu vyznania, kňaz Titus nestratil odvahu a vytrval na strane pravdy. Pre vernosť svojmu saleziánskemu povolaniu a obetavú službu Cirkvi bol väznený, zosmiešňovaný, ponižovaný a mučený, ale on neohrozene vzdoroval svojim mučiteľom.**

**Všetko pretrpel z lásky a s láskou.Prosíme ťa, večný Bože, osláv svojho verného sluhu Titusa, aby sme si ho mohli v Cirkvi uctievať ako svätého. Prosíme ťa o to skrze tvojho Syna Ježiša Krista a na príhovor jeho matky Panny Márie, Pomocnice kresťanov.Amen.**

**Pane, prosíme ťa, vypočuj modlitby tých, ktorí na príhovor mučeníka Titusa Zemana s dôverou prosia**

**o milosť alebo o zázrak. Amen.**

**Otče náš, Zdravas Mária, Sláva Otcu...blahoslavený don Titus Zeman, oroduj za nás, sv. don Bosco oroduj za nás!**